আগের দিনে পাঠ্যবইয়ে শিক্ষার্থীদের শেখানো হতো খারাপ বন্ধুর সাথে মেলামেশা করাই শুধু সঙ্গদোষ নয়। কুগ্রন্থ অধ্যয়ন, কুচিত্র দর্শন, কুসঙ্গীত শ্রবণ এসবই খারাপ সঙ্গদোষের মধ্যে পড়ে। খারাপ সঙ্গীর প্রভাবে যেমন একজনের খারাপ হওয়ার আশঙ্কা থাকে তেমনি কুচিত্র, কুগ্রন্থ, কুসঙ্গীতের প্রভাবেও খারাপ হওয়ার আশঙ্কা রয়েছে। সঙ্গদোষে লোহা ভাসে। সঙ্গদোষ নিয়ে অনেক প্রবাদ আছে। সঙ্গদোষ বিষয়ে সবাই ওয়াকিবহাল। তাই মা-বাবা সঙ্গদোষ নিয়ে একসময় ভীষণ সচেতন থাকতেন সন্তান যেন কোনো খারাপ বন্ধুর পাল্লায় না পড়ে। মহল্লা বা এলাকার খারাপ কারো সাথে না মেশে। যখন-তখন বা বেশি সময় ধরে বাইরে বের হওয়ার ওপর নিষেধাজ্ঞা আরোপ, সবসময় চোখে চোখে রাখা এবং আদেশ উপদেশ বকাঝকার মাধ্যমে অনেক মা-বাবা সন্তানদের সঙ্গদোষের প্রভাব থেকে বাঁচানোর চেষ্টা করতেন। কিন্তু প্রযুক্তির প্রভাব আর প্রসারে সঙ্গদোষের সব উপাদান এখন ছেলেমেয়েদের হাতের মুঠোয় চলে এসেছে। সচেতন বা অচেতনে মা-বাবাই সন্তানদের হাতে তুলে দিচ্ছেন মাল্টিমিডিয়া মোবাইল, স্মার্টফোন, প্যাড, আইপড, কম্পিউটার, ল্যাপটপ ও ইন্টারনেট সংযোগ। এসবের বদৌলতে বেশির ভাগ শিক্ষার্থীর হাতের মুঠোয় এখন অশ্লীল নাচগান এবং রাজ্যের সব পর্নো ভিডিওর সমাহার।